Soufflé

Ang soufflé o suple ay isang putahe ng inihurnong itlog na nagmula sa Pransiya noong unang bahagi ng ika-18 siglo. Pinagsasama sa iba pang mga sangkap, maaari itong ihain bilang malinamnam na ulam o matamis na panghimagas. Ang salitang soufflé ay ang nagdaang partisipyo ng , isang pandiwa sa Pranses, na ang ibig sabihin ay humiphip, huminga o magpapintog.

Kasaysayan

Ipinapalagay na si Vincent La Chapelle, isang Pranses na maestrong kusinero, ang unang nagbanggit ng soufflé noong unang bahagi ng ikalabingwalong siglo. Karaniwang natutunton ang paglinang at pagsikat ng suple sa Pransesang kusinera Marie-Antoine Carême noong unang bahagi ng ikalabinsiyam na siglo. 

Sangkap at paghahanda
Tipikal na inihahanda ang mga suple mula sa dalawang pangunahing sangkap: 
 isang pinalasang crème pâtissière (kastard), sarsang krema o besamela, o purée bilang saligan
 mga puti ng itlog na binati hanggang may malambot na tuktok

Saligan ang nagpapalasa, at responsable ang puti ng itlog sa pagkaumbok ng putahe. Kabilang sa mga pagkaing sinasahog para mabigyan ng lasa ang saligan ang mga yerba, keso at gulay para sa mga supleng malinamnam; at halaya, prutas, beri, tsokolate, saging at limon para sa mga supleng panghimagas.

Karaniwang inihuhurno ang suple sa ramekin o suplehan: ang mga ito ay makintab, bilog at porselanang lalagyan na may ilalim na patag at walang kintab, mga gilid na patayo o halos patayo at inukit na gilid sa labas. Maaaring pahiran ang ramekin, o iba pang lalagyang panghurno, ng kaunting mantikilya para hindi dumikit ang suple. Minsan binubudburan din ang ramekin ng asukal, mumo, o kinayod na keso tulad ng parmesano bukod sa mantikilya; pinaniniwalaan ng ilang kusinero na nakatutulong ito sa pag-alsa ng suple.

Kapag naihurno na, maalsa at buhaghag ang suple, at karaniwan itong babagsak pagkatapos ng 5 o 10 minuto (kagaya ng umalsang masa). Maaari itong buhusan sa ibabaw ng sarsa, tulad ng matamis na sarsang panghimagas, o ipares sa sorbetes. Kapag naihain, maaaring butasan ang ibabaw ng suple gamit ang kubyertos upang maihati ito sa mga pirasong pang-indibidwal.
 Mga sanggunian 

Kategorya:Lutuing Pranses